KIRJALLINEN KYSYMYS E-0073/99

esittäjä(t): Umberto Bossi (NI) komissiolle

(27. tammikuuta 1999)

Aihe: Yritysten lainvastaisesti saaman lähes 400 miljoonan euron jättäminen maksamatta takaisin valtiolle

Viime vuosina useat italialaiset yritykset ovat saaneet valtionapuja, joita Euroopan komissio ei ole etukäteen hyväksynyt ja jotka ovat näin ollen vastoin yhteisön antitrust-lakeja.

Yhteisön lähteiden mukaan Euroopan komissio otti vuosien 1988 ja 1991 välisenä aikana kielteisen kannan siihen, että Italian valtio on myöntänyt yrityksille tukea lähes 400 miljoonan euron edestä vaatimatta kuitenkaan sen takaisinmaksamista, mitä taas yhteisön lainsäädäntö edellyttää.

Euroopan komission kilpailupolitiikasta vastaavan jäsenen mukaan Italia on syyllistynyt vakavaan yhteisön antitrust-lakien rikkomiseen: koska Italian valtio ei ole vaatinut ilman hyväksyntää saatujen tukien takaisinmaksamista, tämä voidaan katsoa järjestelyksi, jolla yhteisön lainsäädännössä asetettuja rajoitteita kierretään.

1. Voiko komissio ilmoittaa niiden valtionapujen tarkat määrät, joita Italia on myöntänyt pyytämättä etukäteen Euroopan unionin viranomaisten hyväksyntää?

2. Mihin toimiin komissio aikoo ryhtyä lainvastaisesti myönnettyjen valtionapujen takaisinsaamiseksi?

3. Aikooko komissio asettaa rangaistuksia Italian hallitukselle yhteisön antitrust-lakien rikkomisesta?

4. Miten komissio aikoo toimia pakottaakseen Italian hallituksen noudattamaan valtionapuja koskevaa yhteisön lainsäädäntöä?

Komission jäsenen Karel Van Miertinkomission puolesta antama vastaus

(24. helmikuuta 1999)

Komissio on arvoisan parlamentinjäsenen tavoin huolissaan niiden valtiontukien suuresta määrästä, jotka on myönnetty tekemättä ilmoitusta komissiolle ja pyytämättä komission ennakkohyväksyntää.

Komissio ei voi valitettavasti esittää Italiassa myönnettyjen ilmoittamatta jätettyjen tukien tarkkaa määrää, koska jäsenvaltioista kerätyissä budjettitiedoissa ei tehdä eroa ilmoitettujen ja ilmoittamatta jätettyjen tukien välillä. Italiassa ilmoittamatta jätettyjen tukien osuus oli vuonna 1996 kuitenkin 10 prosenttia ja vuonna 1997 17 prosenttia siellä rekisteröityjen tukien lukumäärästä (ja arviolta 22 prosenttia vuonna 1988). Italiassa myönnettyjen tukien kokonaismäärä oli 10 162 miljoonaa euroa vuonna 1996 ja 9 421 miljoonaa euroa vuonna 1997. Näin ollen voidaan arvioida, että ilmoittamatta jätettyjen tukien määrä oli 1 016 miljoonaa euroa vuonna 1996 ja 1 601 miljoonaa euroa vuonna 1997 (luvuissa ei ole otettu huomioon maatalouden, liikenteen, kalastuksen ja kivihiilen aloja). Tämä arvio perustuu oletukseen, jonka mukaan ilmoittamatta jätettyjen tukien osuus kaikista rekisteröidyistä tuista on yhtä suuri kuin ilmoittamatta jätettyjen tukien osuus myönnettyjen tukien kokonaismäärästä. Lisäksi on otettava huomioon, että ilmoittamatta jätetyn tuen rekisteröintivuosi ei ole välttämättä sama kuin tuen myöntämisvuosi.

Kun komissio saa tietää laittomasti myönnetystä tuesta, se tarkastelee tuen soveltuvuutta yhteismarkkinoille. Jos tuki ei sovellu yhteismarkkinoille, komissio päättää, että jäsenvaltion on perittävä se takaisin tuensaajalta. Tukien takaisinperimistä koskevien komission päätösten täytäntöönpanoa (1982-1997) kuvataan kilpailupolitiikkaa koskevaan XXII kertomukseen (1997) sisältyvässä taulukossa.(1)

Takaisinperimistä ei ole syytä pitää rangaistuksena, vaan sen tavoitteena on palauttaa tilanne, joka olisi vallinnut ellei lainvastaista ja yhteismarkkinoille soveltumatonta tukea olisi myönnetty. Komissio valvoo, että jäsenvaltio panee täytäntöön takaisinperimistä koskevan päätöksen, ja jos täytäntöönpano laiminlyödään, komissio voi viedä asian yhteisöjen tuomioistuimen käsiteltäväksi. Jos jäsenvaltio ei noudata päätöstä edes yhteisöjen tuomioistuimen antaman tuomion jälkeen, jossa todetaan, että päätöstä ei ole pantu täytäntöön, komissio voi soveltaa EY:n perustamissopimuksen 171 artiklaa.

(1) SEK(98) 636 lopullinen.